20.1.2015 Den Europæiske Unions Tidende L 13/7 RÅDETS AFGØRELSE (FUSP) 2015/77 af 19. januar 2015 om udnævnelse af Den Europæiske Unions særlige repræsentant i Bosnien-Hercegovina RÅDET FOR DEN EUROPÆISKE UNION HAR — under henvisning til traktaten om Den Europæiske Union, særlig artikel 31, stk. 2, og artikel 33, under henvisning til forslag fra Unionens højtstående repræsentant for udenrigsanliggender og sikkerhedspolitik, og ud fra følgende betragtninger: (1) — Rådet vedtog den 18. juli 2011 afgørelse 2011/426/FUSP ()) om udnævnelse af Peter SØRENSEN til Den Europæiske Unions særlige repræsentant (EUSR) i Bosnien-Hercegovina. EUSR's mandat udløber den 30. juni 2015. (2) — Efter at Peter SØRENSEN er blevet udnævnt til en anden stilling, bør Lars-Gunnar WIGEMARK udnævnes til EUSR i Bosnien-Hercegovina fra den 1. marts 2015. (3) — EUSR gennemfører mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 — VEDTAGET DENNE AFGØRELSE: Artikel 1 1. Mandatet for Peter SØRENSEN som Den Europæiske Unions særlige repræsentant (EUSR) i Bosnien-Hercegovina afsluttes den 31. oktober 2014. 2. Lars-Gunnar WIGEMARK udnævnes til EUSR i Bosnien-Hercegovina fra den 1. marts 2015 til den 30. juni 2015. Han udøver sit mandat i overensstemmelse med afgørelse 2011/426/FUSP. 3. —Rådet kan på grundlag af en vurdering fra Den Udenrigs- og Sikkerhedspolitiske Komité og på forslag fra Unionens højtstående repræsentant for udenrigsanliggender og sikkerhedspolitik træffe afgørelse om, at EUSR's mandat afsluttes tidligere. Artikel 2 Udgifter i forbindelse med opretholdelse af administrativ kontinuitet mellem EUSR's mandater fra den 1. november 2014 til den 28. februar 2015 dækkes af det finansielle referencegrundlag fastsat i artikel 5, stk. 1, i afgørelse 2011/426/FUSP. Artikel 3 Denne afgørelse træder i kraft på dagen for vedtagelsen. Artikel 2 anvendes fra den 1. november 2014. Udfærdiget i Bruxelles, den 19. januar 2015. På Rådets vegne F. MOGHERINI Formand ()) Rådets afgørelse 2011/426/FUSP af 18. juli 2011 om udnævnelse af Den Europæiske Unions særlige repræsentant i Bosnien- Hercegovina (EUTL 188 af 19.7.2011, s. 30).